CELEX: 52015PC0560
Language: sl
Date: 2015-11-10
Title: Predlog IZVEDBENI SKLEP SVETA o dovoljenju Republiki Latviji, da še naprej uporablja odstopanje od člena 193 Direktive Sveta 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 10.11.2015
            COM(2015) 560 final
            2015/0260(NLE)
            Predlog
            IZVEDBENI SKLEP SVETA
            o dovoljenju Republiki Latviji, da še naprej uporablja odstopanje od člena 193 Direktive Sveta 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  V skladu s členom 395 Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                     1
                   (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od navedene direktive, za poenostavitev postopka obračunavanja davka ali za preprečevanje nekaterih vrst davčnih utaj ali izogibanja davkom.
               
               
                  V dopisu, ki ga je Komisija evidentirala 30. marca 2015, je Republika Latvija (v nadaljnjem besedilu: Latvija) zaprosila za dovoljenje, da podaljša uporabo ukrepa, ki odstopa od člena 193 direktive o DDV. V skladu s členom 395(2) direktive o DDV je Komisija z dopisom z dne 18. maja 2015 obvestila druge države članice o prošnji Latvije. Z dopisom z dne 20. maja 2015 je Komisija uradno obvestila Latvijo, da razpolaga z vsemi informacijami, potrebnimi za oceno prošnje.
               
               
                  Latvijska vlada prosi za podaljšanje veljavnosti sedanje uporabe mehanizma obrnjene davčne obveznosti glede dobav lesa.
               
               
                  V Latviji se je pri dobavah lesa izkazalo, da veliko število trgovcev ne izpolnjuje obveznosti. Podjetja v tem sektorju so pogosto majhni preprodajalci, ki pogosto izginejo, ne da bi davčnim organom plačali davek, obračunan na dobavo, medtem ko ima kupec veljaven račun za odbitek DDV.
               
               
                  V okviru mehanizma obrnjene davčne obveznosti je kupec z odstopanjem od splošnega pravila iz člena 193 direktive o DDV dolžan plačati DDV na domače transakcije.
               
               
                  Ta ukrep odstopanja je bil najprej odobren s Sklepom Sveta 2006/42/ES z dne 24. januarja 2006
                     2
                  . Uporaba ukrepa odstopanja za dobave lesa je bila podaljšana z Izvedbenim sklepom Sveta 2009/1008/EU z dne 7. decembra 2009
                     3
                  . Še zadnje podaljšanje ukrepa odstopanja je bilo odobreno z Izvedbenim sklepom Sveta 2013/55/EU z dne 22. januarja 2013
                     4
                  .
               
               
                  Na podlagi poročila, ki ga je predložila latvijska davčna uprava skupaj s prošnjo, da še naprej uporablja ukrep odstopanja, Komisija meni, da so razmere, na katerih je temeljilo prvotno odstopanje, še vedno prisotne. Latvija trdi, da kljub dejstvu, da je prišlo do zmanjšanja števila primerov goljufij v zvezi s plačili DDV v nacionalni proračun in utaj DDV na trgu lesa od uvedbe postopka obrnjene davčne obveznosti, tveganje ni odpravljeno. Eden od kazalnikov, ki kažejo, da je stopnja tveganja še vedno visoka, je število registriranih trgovcev, ki jih je državna davčna uprava opredelila kot navidezne družbe v tem sektorju gospodarstva. Ti trgovci sklepajo umetne transakcije, da bi zmanjšali znesek DDV, ki ga je treba plačati v državni proračun, ali povečali znesek vračljivega DDV iz nacionalnega proračuna za druge registrirane trgovce, ki sodelujejo v teh transakcijah. Po mnenju Latvije je zato pomembno nadaljevati z mehanizmom obrnjene davčne obveznosti za plačilo DDV na transakcije z lesom v Latviji.
               
               
                  Na tej podlagi bi bilo treba odstopanje odobriti za dodatno omejeno obdobje.
               
            
            
               •Usklajenost z obstoječimi določbami na področju politike
            
            
               
                  Podobna odstopanja v zvezi s členom 193 direktive o DDV so bila odobrena drugim državam članicam.
               
            
            
               •Usklajenost z drugimi politikami Unije
            
            
               
                  Ni relevantno.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Člen 395 direktive o DDV.
               
            
            
               •Subsidiarnost (za neizključno pristojnost) 
            
         
         
            
               
                  Glede na določbo direktive o DDV, na kateri temelji predlog, je ta v izključni pristojnosti Unije. Načelo subsidiarnosti se zato ne uporablja. 
               
            
            
               •Sorazmernost
            
            
               
                  Predlog je skladen z načelom sorazmernosti iz naslednjih razlogov.
               
               
                  Ta sklep se nanaša na dovoljenje, odobreno državi članici na njeno zahtevo, in ne pomeni nobene obveznosti.
               
               
                  Poleg tega je ukrep ciljno usmerjen in zadeva zelo omejeno število dobaviteljev, ki so davčni zavezanci, v zvezi s katerimi se je pobiranje DDV izkazalo za težavno. Zaradi omejenega obsega odstopanja je posebni ukrep sorazmeren z želenim ciljem. 
               
            
            
               •Izbira instrumenta
            
            
               
                  V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je izvedbeni sklep Sveta najprimernejši instrument, ker je lahko naslovljen na posamezno državo članico.
               
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               •Posvetovanje z zainteresiranimi stranmi
            
            
               
                  Ni relevantno.
               
            
            
               •Zbiranje in uporaba strokovnih mnenj
            
            
               
                  Zunanje strokovno mnenje ni bilo potrebno.
               
            
            
               •Ocena učinka
            
            
               
                  Namen predloga sklepa je poenostavitev postopka za zaračunavanje davka ter boj proti morebitni davčni utaji  ali izogibanju plačila DDV, tako da ima potencialno pozitiven gospodarski učinek.
               
               
                  Vpliv bo zaradi majhnega obsega odstopanja v vsakem primeru omejen.
               
            
            
               4.PRORAČUNSKE POSLEDICE
            
            
               
                  Predlog ne vpliva na proračun Unije.
               
            
            
               5.DRUGI ELEMENTI
            
            
               •Izvedbeni načrti in ureditve spremljanja, ocenjevanja in poročanja
            
            
               
                  Predlog vsebuje samoderogacijsko klavzulo, t.j. samodejni rok prenehanja veljavnosti, ki je določen na 31. december 2018.
               
            
         
         
            
               
                  Če Latvija načrtuje dodatno podaljšanje odstopanja po letu 2018, bi morala do 1. aprila 2018 Komisiji predložiti ocenjevalno poročilo skupaj s prošnjo za podaljšanje.
               
            
            
               2015/0260 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Republiki Latviji, da še naprej uporablja odstopanje od člena 193 Direktive Sveta 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, zlasti člena 291(2) Pogodbe,
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  5
               , zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)V dopisu, ki ga je Komisija evidentirala 30. marca 2015, je Republika Latvija (v nadaljnjem besedilu: Latvija) zaprosila za dovoljenje, da še naprej uporablja ukrep, ki odstopa od določb Direktive 2006/112/ES, ki določajo, katera oseba mora davčnim organom plačati davek na dodano vrednost (DDV).
            
            
               (2)V skladu s členom 395(2) Direktive 2006/112/ES je Komisija z dopisom z dne 18. maja 2015 druge države članice obvestila o prošnji Latvije. Komisija je z dopisom z dne 20. maja 2015 uradno obvestila Latvijo, da ima vse informacije, potrebne za presojo prošnje.
            
            
               (3)Z Odločbo Sveta 2006/42/ES
                  6
                je bilo Latviji dovoljeno, da določi prejemnika kot osebo, ki je dolžna plačati DDV na dobavo lesa.
            
            
               (4)Rok za uporabo odstopanja do 31. decembra 2009 je bil dvakrat podaljšan z Izvedbenim sklepom Sveta 2009/1008/EU
                  7
                in Izvedbenim sklepom Sveta 2013/55/EU
                  8
               .
            
            
               (5)Preiskave in ustrezne analize uporabe mehanizma, ki jih je opravila latvijska davčna uprava, so pokazale učinkovitost ukrepa odstopanja.
            
            
               (6)Komisija meni, da se pravne in dejanske razmere, ki so upravičevale uporabo odstopanja, niso spremenile in so še vedno prisotne. Latviji bi bilo zato treba dovoliti, da ukrep uporablja v nadaljnjem omejenem obdobju.
            
            
               (7)Če bo Latvija potrebovala dodatno podaljšanje ukrepa odstopanja po letu 2018, bo treba Komisiji najpozneje do 31. marca 2018 predložiti novo poročilo skupaj s prošnjo za podaljšanje.
            
            
               (8)Ukrep odstopanja nima negativnega učinka na lastna sredstva Unije iz DDV –
            
            
               SPREJEL NASLEDNJI SKLEP: 
            
            
               Člen 1
            
         
         
            
               Člen 2 Izvedbenega sklepa 2009/1008/EU se nadomesti z naslednjim: 
            
            
               „Člen 2
            
            
               Ta sklep se uporablja do 31. decembra 2018. 
            
            
               Vsaka prošnja za podaljšanje odstopanja, ki je določeno v tem sklepu, se predloži Komisiji najpozneje do 31. marca 2018 in jo spremlja poročilo, ki vsebuje pregled uporabe tega ukrepa.“
            
            
               Člen 2
            
            
               Ta sklep je naslovljen na Republiko Latvijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 347, 11.12.2006, str. 1.
               
               
                  
                     (2)
                  UL L 25, 28.1.2006, str. 31.
               
               
                  
                     (3)
                  UL L 347, 24.12.2009, str. 30.
               
               
                  
                     (4)
                  UL L 22, 25.1.2013, str. 16.
               
               
                  
                     (5)
                  UL L 347, 11.12.2006, str. 1.
               
               
                  
                     (6)
                  Odločba Sveta 2006/42/ES z dne 24. januarja 2006 o dovoljenju Latviji, da podaljša uporabo ukrepa o odstopanju od člena 21 Šeste direktive Sveta 77/388/EGS o usklajevanju zakonodaje držav članic o prometnih davkih (UL L 25, 28.1.2006, str. 31).
               
               
                  
                     (7)
                  Izvedbeni sklep Sveta 2009/1008/EU z dne 7. decembra 2009 o dovolitvi Republiki Latviji, da še naprej uporablja ukrep, ki odstopa od člena 193 Direktive 2006/112/ES o skupnem sistemu davka na dodano vrednost (UL L 347, 24.12.2009, str. 30).
               
               
                  
                     (8)
                  Izvedbeni sklep Sveta 2013/55/EU z dne 22. januarja 2013 o spremembi Izvedbenega sklepa 2009/1008/EU o dovolitvi Republiki Latviji, da še naprej uporablja ukrep, ki odstopa od člena 193 Direktive 2006/112/ES o skupnem sistemu davka na dodano vrednost (UL L 22, 25.1.2013, str. 16).